Folketing
1997-10-23

Jeg forstod på hr. Thor Pedersen, at V's og K's fælles forslag om, at ufaglærte under 30 år skal på halve dagpenge og det endda kun halve dagpenge i tre år, er vejen frem for V og K, fordi det sætter folk i arbejde. Så kunne man jo spørge: Hvis det er sådan, at det sætter folk i arbejde, hvorfor så ikke halvere dagpengene for alle? Hvorfor er det kun de ufaglærte og dem under 30 år, der skal i arbejde? Skal alle ikke i arbejde? For selvfølgelig virker det, kan jeg da godt se, kig bare på USA, hvor en ringe støtte til de arbejdsløse medfører lav arbejdsløshed. Til gengæld har folk et arbejde af en sådan karakter, at de skal have to job for at kunne forsørge en familie. Er det sådan et samfund, som De Konservative har som mål, synes jeg, vi skal få det frem, for det må man da tolke ud af det, der er sagt: at halve dagpenge er vejen til fuld beskæftigelse. Så må det jo være, fordi man synes, at det skal være på den måde, at man skal have to job for at kunne forsørge en familie.